REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/165-21

25. maj 2021. godine

B e o g r a d

ZAPISNIK

15. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 10. MAJA 2021. GODINE

 Sednica je počela u 10 časova i 21 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Jasmina Karanac, Vesna Stambolić, Snežana Petrović, Zoran Tomić, Ivana Popović, Snežana Paunović, Uglješa Marković i Vojislav Vujić.

 Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić) i Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krste Janjuševića­) i Mladen Bošković (zamenik člana Odbora Ane Beloice).

 Sednici nisu prisustvovali članovi Odbora: Dragomir Karić, Tihomir Petković, Nataša Ljubišić i Ilija Životić, niti njihovi zamenici.

 Sednici su, na poziv predsednika, prisustvovali iz Ministarstva trgovine, turizma i telekomunikacija: Žikica Nestorović, državni sekretar i Zoran Ostojić, šef Odseka za unapređenje konkurentnosti u turizmu. Sednici su prisustvovali i predstavnici turističke privrede: Marija Labović, direktor Turističke organizacije Srbije, Miodrag Popović, direktor Turističke organizacije Beograda, Slobodan Unković, zamenik direktora TO Beograda i Aleksandar Seničić, direktor Nacionalne asocijacije turističkih agencija Srbije YUTA; iz Ministarstva rudarstva i energetike prisutni su bili: Maja Matija Ristić, sekretar Ministarstva i Saša Stojanović, pomoćnik ministra; iz Agencije za energetiku Republike Srbije: Negica Rajakov i Goran Petković, članovi Saveta AERS. Iz JP EPS: Savo Bezmarević, izvršni direktor za proizvodnju energije JP EPS, Mladen Serventi, direktor Sektora za ekonomske poslove; iz JP EMS prisustvovali su: Jelena Matejić, direktor, Ilija Cvijetić, izvršni direktor za prenos električne energije, Aleksandar Kurćubić, izvršni direktor za upravljanje i tržište, Tamara Crvenica, izvršni direktor za pravne poslove, Marija Sokić, izvršni direktor za finansije, Nadica Stojanović, izvršni direktor za investicije i strategiju, Branislav Đukić, korporativni direktor za međunarodne i regulatorne poslove; predstavnici opština: Saša Nikolić, predsednik Opštine Kladovo, Dragan Popović, predsednik Opštine Majdanpek, Marko Stojaković, zamenik predsednika Opštine Golubac i Aleksandar Đurđić, koordinator za projekte Opštine Golubac, kao i Nikola Marić, pomoćnik gradonačelnika Bora.

 Pre prelaska na rad, prisutne je pozdravio Saša Nikolić, predsednik Opštine Kladovo.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o poslovanju JP Elektroprivreda Srbije za period od 1.01.-31.12.2020. godine s izvodom iz Trogodišnjeg programa poslovanja JP Elektroprivreda Srbije za period od 2021. do 2023. godine (10 broj 02-475/21-2 od 29. marta 2021. godine);

2. Razmatranje Izveštaja o radu Ministarstva trgovine, turizma i telekomunikacija za period od 1. oktobra 2020. godine do 31. decembra 2020. godine (10 broj 02-528/20 od 27. januara 2021. godine).

Prva tačka: **Izveštaj o poslovanju JP Elektroprivreda Srbije za period od 1.01.-31.12.2020. godine, s izvodom iz Trogodišnjeg programa poslovanja JP Elektroprivreda Srbije za period od 2021. do 2023. godine.**

 U uvodnim napomenama, Savo Bezmarević, izvršni direktor za proizvodnju energije JP EPS, izneo je da je proizvodnja električne energije u 2020. godini bila u skladu sa planom i u odnosu na 2019. godinu povećana je za 2%. Zbog pandemije korona virusa, odloženi su remonti planirani za 2020. godinu. I pored tih problema, ostvaren je plan proizvodnje. Termoelektrane su proizvele 104 % električne energije u odnosu na 2019. godinu, dok su hidroelektrane proizvele 5% manje u odnosu na 2019. godinu, ali u odnosu na plan su proizvele 5% više. Planom za 2021. godinu predviđen je za 2% manji obim proizvodnje u odnosu na 2020. godinu. U prvom kvartalu ove godine 9% je veći obim proizvodnje u odnosu na plan, zahvaljujući povoljnoj hidrološkoj situaciji i dotocima i na Dunavu i na Drini. Hidroelektrane su u prvom kvartalu proizvele 50% više električne energije u odnosu na prvi kvartal 2020. godine, a termoelektrane 3% manje, ali sa tim miksom, ukupna proizvodnja električne energije je 9% viša. EPS je 2020. godine prošao kroz transformaciju, jer je došlo do razdvajanja JP EPS u dve organizacione celine. Ali i sa tim preprekama EPS je iskazao dobar finansijski rezultat od 16,2 milijarde dinara u plusu. Najveći problem JP EPS je cena električne energije za garantovano snabdevanje, koje je značajno ispod cene koštanja. Razlika se nadoknađuje prodajom električne energije komercijalnim potrošačima i prodajom na berzi. Problem sa naknadom za obnovljive izvore elekrične energije je u obavezi EPS da nabavlja električnu energiju od svih proizvođača koji imaju pravo na Feed-in tarifu. Ta cena iznosi između 10,5 i 11 evro centi, a prodajna cena za energiju je ispod 4 evro centa po kilovat satu. EPS po tom osnovu ima gubitak i 2020. godina je završena sa negativnim saldom u poslovanju od oko 17 milijarde dinara. Ukupan poslovni rezultat je pozitivan jer su troškovi održavanja bili niži zbog odlaganja remonta na naredne godine. Planirani finansijski rezultat za 2021. godinu je niži, kao posledica uvećanih troškova na remontima, kretanja deviznog kursa i neće biti otpisa kredita. Finansijski prihod za 2021. godinu je planiran 272 milijarde dinara, a troškovi su 260 milijarde dinara. Rast troškova se beleži kod troškova nabavke električne energije od povlašćenih proizvođača, gde se očekuje povećanje proizvodnje od februara ove godine i zbog povećanja cena mrežarine EDS i EMS, što je uvećalo troškove.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je smanjen broj zaposlenih u JP EPS i da li je smanjen broj zaposlenih u proizvodnji ili u režiji;

- do kada su su na snazi potpisani ugovori za Feed-in tarifu i do kada će se isplaćivati razlika u ceni po tom osnovu; da li zbog vanredne situacije postoji mogućnost prekida ugovorne obaveze radi smanjenja opterećenja EPS;

- da li je ugroženo snabdevanje i sigurnost snabdevanja električnom energijom, s obzirom da je naglašeno da su remonti odloženi za ovu godinu, da je poslovni rezultat u prošloj godini pozitivan, cena električne energije je znatno niža, a troškovi proizvodnje visoki;

- pošto su planirane investicije u odnosu na prošlu godinu znatno veće i iznose 88 milijardi dinara i udeo sopstvenih sredstava EPS veći, koliko sredstava je planirano da se investira u životnu sredinu;

- da li EPS može da pruži pomoć arheološkom nalazištu Lepenski vir i obezbedi bolje snabdevanje električnim energijom.

 Povodom finansijskog izveštaja, izneto je mišljenje da je neophodno detaljnije izveštavanje o poslovanju tokom godine, kao i detaljno finansijsko izveštavanje za prethodne godine, kako bi podaci bili uporedivi.

 Izneta je sugestija da je potrebno da se reši pitanje urednog snabdevanja Golupca i Golubačkog grada električnom energijom i da se uradi sanacija kvara na dalekovodu, koji nema kapacitet za snabdevanje.

 Izneto je da je problem PRO TENTA nastao pod pritiskom Međunarodnog monetarnog fonda i Svetske banke, kad su razdvojene delatnosti proizvodnje, prenosa i distrubucije. Rukovodstva nisu preuzela odgovornost i zbog toga se sada javlja problem sa zaposlenima u tim preduzećima. Vreme je da se nađe rešenje.

 Maja Matija Ristić, sekretar Ministarstva rudarstva i energetike, iznela da Ministarstvo nema primedbi na Izveštaj o radu JP EPS i da se Ministarstvo izjasnilo u skladu sa procedurama predviđenim Zakonom o Vladi i Poslovnikom Vlade. Stav Ministarstva rudarstva i energetike je da je preuzimanje zaposlenih preduzeća PRO TENT obaveza JP EPS i da je od strateške važnosti za rad EPS u budućnosti. Važno je da se unapredi saradnja sa predstavnicima sindikata, i rukovodstvo EPS je u obavezi da razgovara i sa predstavnicima reprezentativnih sindikata EPS, zbog velikog broja žalbi da rukovodstvo razgovara samo sa predstavnicima sindikata rudnika uglja Kolubara, ali ne i sa predstavnicima sindikata EPS. Istakla je važnost mogućnosti primene člana 13. Zakona o javnim nabavkama, koji se odnosi na tzv. *in house* nabavke. Neka javna preduzeća mogu neke delatnosti od javnog interesa obavljati i za EPS, što bi značilo i Vladi i tim preduzećima. Naknadom za obnovljive izvore energije moraju da se pokriju troškovi, jer EPS ne sme da trpi gubitke zbog otkupa električne energije. Plan mora da bude takav da EPS bude na nuli.

 Izneto je mišljenje da će zbog smanjenja cena opreme i sredstava investiranja i cena proizvedene energije padati. Samo mikro i mali proizvođači su stimulisani putem Feed-in tarife, a veći proizvođači će ići na aukcije.

 Nadležno ministarstvo vrši nadzor nad radom i usvaja izveštaj i plan rada JP EPS, a finansijski izveštaj je u nadležnosti Ministarstva privrede i Ministarstva finansija.

 U odgovoru na postavljena pitanja, izneta mišljenja i sugestije, predstavnici JP EPS-a su u vezi prijema zaposlenih iz JP PRO TENT, izneli da je odobren prijem 477 zaposlenih u JP EPS i oko 700 zaposlenih u Elektrodistribuciji i da će se preuzimanje obaviti u narednom kratkom periodu. JP EPS je započeo postupak rebalansa plana, kako bi preuzeo te radnike i planirao isplatu njihovih zarada od trenutka njihovog prijema. Za sutra je planiran sastanak poslovodstva EPS sa sindikatom EPS. Ugovori o isporuci električne energije po Feed-in tarifi do sada su potpisivani na 12 godina. Nije ugrožena sigurnost snabdevanja. U prva tri meseca ostvareno je povećanje proizvodnje električne energije u vrednosti od 12 milijardi dinara. Sva zakonski obavezna dokumenta se nalaze na sajtu EPS-a, kao i plan godišnjeg poslovanja. EPS kao garantovani snabdevač ima obavezu da otkupi svu električnu energiju po Feed-in tarifi do isteka ugovora i da je prodaje na tržištu. Zbog toga ima akumulirani gubitak od od oko 17 milijardi dinara i još 2 milijarde dinara gubitka koji je nastao zbog razlike između nabavne i prodajne cene. EPS-u nedostaju radnici, inženjeri, bravari, električari. Broj radnika se smanjio, jer su otišli na bolje plate. Snabdevanje električnom energijom nije ugroženo u ovoj godini. U prva 3 meseca ove godine 12% struje je više proizvedeno u odnosu na plan, svi viškovi su prodati na tržištu, a ostvaren je izvoz elekrične energije od oko 7,74 miliona evra. Vlada RS je napravila prvi korak da se obezbedi naknada za Feed-in tarifu u visini koja omogućava pokriće svih toškova. Povećana je naknada sa 0,093 dinara na 0,437 po kilovatu, i, zahvaljujući tome, EPS će imati gubitak od 2,3 milijarde dinara. Zaštita životne sredine se finansira iz tri izvora: investicija, sredstava za održavanje i ostalih poslovnih rashoda za 2021. godinu. Predviđeno je ukupno 26,6 milijarde dinara iz sva tri izvora finanasiranja.

 Dragan Popović, predsednik opštine Majdanpek, u diskusiji je istakao da Lepenski vir ima problem u napajanju električnom energijom i sa grejanjem. Opština u saradnji sa Vladom RS radi se na izgradnji pristaništa za šta će dodatno biti potrebna velika količina električne energije.

 U diskusiji su učestvovali Veroljub Arsić, Vojislav Vujić, Jasmina Karanac, Miloš Banđur, Snežana Paunović i Vesna Stambolić, kao i Savo Bezmarević, Mladen Serventi i Dragan Popović.

Druga tačka: **Izveštaj o radu Ministarstva trgovine, turizma i telekomunikacija za period od 1. oktobra 2020. godine do 31. decembra 2020. godine**

 Odbor je razmotrio Informaciju o radu trgovine, turizma i telekomunikacija za period od 1. oktobra 2020. godine do 31. decembra 2020. godine i podneo Izveštaj Narodnoj skupštini.

 U uvodnim napomenama, Žikica Nestorović, državni sekretar u Ministarstvu trgovine, turizma i telekomunikacija, izneo je podatke o radu Ministarstva i realizaciji projekata za razvoj turizma, u skladu sa sa programom i rasporedom korišćenja subvencija, transfera i donacija namenjenih za projekte razvoja turizma u 2020. godini. Održan je sastanak Komisije za utvrđivanje predloga o stavljanju na raspolaganje sredstava za projekte razvoja turizma i projekte promocije, edukacije i treninga u turizmu. Odobrena su sredstva za: transfer ostalim nivoima vlasti u iznosu od 30 miliona dinara za 34 projekta, donacije nevladinim organizacijama u iznosu od 40 miliona dinara za 62 projekta. Odobrena su besplatna sredstva u ukupnom iznosu od 477 500 000 miliona dinara za 31 infrastrukturni projekat. Raspisan je konkurs za dodelu kreditnih sredstava za podsticanje kvaliteta turističke ponude. U navedenom periodu odobrena su sredstva u ukupnoj vrednosti od 14 703 000 dinara za tri projekta. Realizacija dodele vaučera za subvencionisano korišćenje usluga smeštaja, određenim kategorijama stanovništva, zaključno sa 15. 10. 2020. godine, na šalterima javnog preduzeća Pošte Srbije, evidentirano je ukupno 274 052 podnetih zahteva. Za subvencionisanje turističkih agencija za organizovano dovođenje stranih turista u periodu do 31.12.2020. godine pristigao je jedan zahtev za dodelu subvencija turističkoj agenciji u iznosu od 2.500 evra. Subvencionisanje turističkih agencija, zbog poteškoća u poslovanju zbog pandemije KOVID -19, Ministarstvu je podneto 98 zahteva za dodelu subvencija. 90 agencija je ispunilo uslove, osam nije i ukupna vrednost subvencija je 30 760 000 dinara. Za subvencije za podršku radu ugostiteljske i turističke privrede zbog pandemije, ukupno je podneo 12 031 privredni subjekt koji je ispunio propisane uslove u iznosu od 1 980 000 000 dinara. Za upravljanje kvalitetom u turizmu kroz kategorizaciju smeštaja, doneto je 51 rešenje za utvrđivanje kategorija, dok je 6 rešenja obustavljeno. Zaključkom Vlade, usvojen je program raspodele korišćenja subvencija za podršku rada hotelske industrije. Podnet je 521 zahtev za korišćenje subvencija, a prihvaćeno je 314, odobreno je 10 562 200 evra. Stupio je na snagu Pravilnik o vrsti i visini uslova garancije putovanja, visina depozita u zavisnosti od kategorije licence, način aktiviranja izmena sredstava, kao i drugi uslovi koje moraju da ispune organizatori putovanja. U oktobru 2020. godine počela je puna priprema Pravilnika o načinu i unosa podataka, vođenju i korišćenju centralnog informativnog sistema i njegovog sadržaja i vrsta podataka. Izdato je 244 uverenja da nije pokrenut postupak oduzimanja licence. Turistička insprekcijska kontrola izvršila je 2 649 od kojih je 2 566 kontrola završeno, a 83 kontrole su u toku. Redovno se ažuriraju i unose podaci u bazu, primenjuje se plan rada Vlade za 2021. godinu kao i finansijski plan nabavki.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- kako će se turistička ponuda Srbije predstavljati u narednim godinama i kako će teći dalji razvoj domaćeg turizma, imajući u vidu da je unapređena infrastruktura;

- da li će se turističke organizacije regionalno ujedinjavati radi proširenja boravka u određenom delu Srbije, isticanjem turističkih potencijala malih lokalnih samouprava i poboljšanjem turističke karte Srbije;

- da li je tržišna inspekcija utvrdila ko snosi odgovornost za maržiranje robe i velike oscilacije u cenama epidemioloških maski pre i za vreme trajanja pandemije virusa Kovid 19;

- sa kakvim se problemima suočavaju turističke organizacije;

- na koji način se najbolje predstavlja da je jedinstven slučaj u Evropi da se na jednoj lokaciji nalazi srednjevekovna tvrđava i arheološko nalazište.

 Izneta je primedba na složene administrativne procedure za dobijanje licenci u turizmu.

 Izneto je mišljenje o tome sa kakvim problemima se turizam suočava i šta bi trebalo uraditi da se to poboljša. Potrebno je napraviti projekat kako da se iskoristi turistički potencijal, poveća prihod od turizma i pomogne lokalnim samoupravama. Turistička organizacija Srbije treba da pruži stručnu pomoć, a potrebna je i aktivnija saradnja TO Beograda sa turističkim organizacijama u lokalnim samoupravama. U manjim gradovima se oseća problem nedostatka stanovništva i investicija. Potrebni su investitori za unapređenje turističe ponude i za zidanje novih hotela. Data je podrška vaučerima i izneta sugestije za veće emitovanje video spotova koji promovišu turističku ponudu Srbije na televizijama sa nacionalnim frekvencijama i drušvenim mrežama.

 Ocenjeno je da država nema dilemu kada je u pitanju ulaganje u turizam, što pokazuje rebalans budžeta i sredstva koja su opredeljena u teškim okolnostima. Potrebno je povećati korišćenje domaćih kapaciteta. Izneta je sugestija da se prekopira od Hrvatske novi vid turizma, tzv. „parkovi tamnog neba“. To je sada u svetu interesantno, nova turistička ponuda uživanja u zvezdanom noćnom nebu. Iznet je primer parka Kamena Gora u blizini Prijepolja, destinacija sačuvana od urbanizacije, koja može da privuče dosta turista i entuzijasta koji se bave astro fotografijom i astronomijom, i obrazovanjem. U astronomskoj stanici na planini Vidojevica se nalazi najveći teleskop na Balkanu, odnosno dva najveća teleskopa. Izneta je sugestija da je to lepa prilika da se uključi turistička organizacija, organizuje ponuda turističkih kapaciteta, gde bi astronomi amateri i školarci mogli da se okupe i da održavaju radionice. Karakteristika lokaliteta je tamno nebo, bez svetlosnog zagađenja i zbog toga je ta lokacija u Srbiji i izabrana da se napravi nova opservatorija, koja može da da i značajne naučne rezultate.

 Izneta je primedba na rad naših ministarstava, koje se odnose na primer kada lokalne samouprave apliciraju za određene projekte u našim ministarstvima, kao i na turističke projekte gde se dolazi do problema oko protoka informacija i administrativnih problema. Sigurno ima mogućnosti da se pomogne lokalnim samoupravama da što pre i lakše napišu projekte i dođu do realizacije istih. Manje lokalne samouprave nemaju kadar koji može da piše te projekte, a nekada je potrebno za neki projekat uključenje više ministrastava. Trebalo bi da saradnja među ministrastvima bude mnogo bolja kako bi se olakšalo lokalnim samoupravama.

 Izneto je mišljenje da je dobro što Srbija nizom mera i nizom podsticaja pokušava da aktivira domaći turizam i što je na iznos od 500 miliona dodato još 100 milona za vaučere koji će turisti moći da iskoriste do novembra 2021. godine.

Aleksandar Đukić, predstavnik opštine Golubac postavio je pitanje u vezi završetka biciklističke staze koja se realizuje od 2011, godine, sektor 6 i 7, koji spaja grad Golubac i Golubačku tvrđavu.

 Predsednik Opštine Majdanpek istakao je da turističke organizacije izuzetno međusobno sarađuju. Retko koji kraj ima u Srbiji lokalitete takvog potencijala, od Viminacijuma, preko Srebrnog Jezera do Ramske tvrđave, Golubačke tvrđave, manastira Tumane, preko Gornjeg Milanovca, Lepenskog Vira, Rajkove pećine u Majdanpeku, vidikovca na Đerdapskoj tvrđavi, ponuda Kladova i Negotina. Turizam je nešto što ima najviše potencijala u Istočnoj Srbiji u donjem Podunavlju. Počeli su putevi da se grade iz pravca Kladova ka Milanovcu iz Milanovca ka Majdanpeku. Ti potencijali postoje, infrastruktura se radi, pristanište na Lepenskom Viru će uvećati broj turista, sa 70 000 gostiju, koliko je bilo 2019. godine na 100.000 gostiju, što je veoma značajno. Dunav bi trebalo što više iskoristiti, postoje dva pristaništa, Golubački grad i Donji Milanovac gde staju kruzeri. Kostolac i Smederevo su napravili pristaništa.

 U odgovoru na postavljena pitanja, Žikica Nestorović, državni sekretar u Ministarstvu trgovine, turizma i telekomunikacija, izneo je da Ministrastvo ulaže i ulagaće sredstva za razvoj turizma, ali prezentaciju turističkih sadržaja obavlja Turistička organizacija Srbije. Licence su veliki problem, jer osiguravajuća društva nisu htela da izađu u susret agencijama. Ministarstvo je u nastojanju da poboljša situaciju dozvolilo bankarske garancije. Međutim, banke za svaki uloženi dinar traže trostuko i četvorostruko više, pa su ljudi stavljali pokretnu i nepokretnu imovinu pod hipoteku. Banke daju kredite na tri meseca, šest meseci ili godinu dana, a licence traju 3 godine. Osiguravajuća društva su imala veliki gubitak od oko milion evra. Promena pravilnika je u toku, tom promenom će doći do boljeg odnosa između osiguravajućeg društva i privrednog subjekta. Ministarstvo, kada je u pitanju turizam, mora da obuhvati celu regiju i da svima podjednako podeli novac. Da bi dobili što više novca, bitno je da se formira regija i postigne dogovor. Veći efekat na privredu Srbije se postiže kada turističke organizacije ujedinjene dobiju sredstva za projekte od međunarodnih institucija, nego iz budžeta. Sto hiljada vaučera je podeljeno, a još 20 hiljada novih je u ponudi od danas. Kada je u pitanju izgradnja pristaništa, Ministarstvo nadležno za turizam, izdvojilo je za tu namenu 25 miliona dinara. Dodatnih 300 000 eura se odnosi na arheološka nalazišta i to je zadatak Ministarstva kulture. Problem oko izgradnje lokalne infrastrukture i lokalnih samouprava je u tome što lokalne samouprave ne kontaktiraju Ministarstvo za pomoć oko projekta. Nije problem samo u pisanju projekata, već i u dozvolama i prikupljanju dokumentacije. Inspekcijske kontrole su vršene. Informacija će biti dostavljena pismenim putem.

 Zoran Ostojić, šef Odseka za unapređenje konkurentnosti u turizmu, izneo je da je Ministarstvo prepoznalo turističku destinaciju Donje Podunavlje pre više godina i u tom pravcu je finansiralo više infrastrukturnih projekata. Ministarstvo je finansiralo pristane za pristup međunarodnih brodova, ali Kladovo, Golubac i Kostolac još uvek nisu u funkciji. Što se tiče biciklističke staze od Golupca do Golubačke tvrđave, sektor 6 i 7, vrednost tog projekta je 320 miliona dinara, što je za 2 kilometara izuzetno skupo, ali radi se utvrda obale. Zbog nepostojanja prostora, to je hidrotehnički objekat i Ministarstvo iz redovnih sredstava nije u mogućnosti da ga finansira. Taj projekat je zaista dobar i kandidat je za neki međunarodni projekat. Ministarstvo aktivno učestvuje u prikupljanju međunarodnih sredstava. Iz IPA 2018. godine je odobreno oko 8 miliona evra koji se direktno tiču ovog područja. To se odnosi na Kladovo, rekonstrukciju tvrđave Fetislam, Rajačke pivnice, vizitorski centar Feliks Romulijana u Zaječaru. Ministarstvo se intezivno bavi infrastrukturnim projektima na ovom području, ali problem putne infrastrukture, Ministarstvo trgovine, turizma i telekomunikacija ne može da iznese sa svojim raspoloživim budžetom. Konkurs za infrastrukturne projekte je otvoren svake godine i da se primaju aplikacije od svih lokalnih samouprava, kao i da je konkursna aplikacija dostupna na sajtu, a moguće je dobiti informacije pismenim i elektronskim putem.

 Marija Labović, direktor Turističke organizacije Srbije, u odgovoru na postavljena pitanja, istakla je da je regionalno povezivanje je jako važna tema za sve nas. Najnoviji Zakon o turizmu je predvideo potrebu za ovom vrstom udruživanja na lokalnim samoupravama. Lokalne turističke organizacije funkcionišu po Zakonu o lokalnim samoupravama i TO Srbije savetodavno sarađuje sa kolegama iz lokalnih turističkih organizacija. Regionalno udruživanje je jako bitno. Dobar primer je, kada je Zapadna Srbija u pitanju, regija Kopaonik ili Stara Srbija. Sporazum između ovih lokalnih samouprava je potpisan 2019. godine na sajmu turizma. Pitanje sedišta i direktora nije toliko važno, koliko je važno pitanje finansiranja. Turista više ne traži samo hotel, već traži doživljaj i sadržaj. Lokalne turističke organizacije i lokalne samouprave su tu u smislu lokalne infarstukture, a lokalne proizvode prodaje privreda. Turistička organizacija Srbije i lokalna nacionalna organizacija su tu da predstave ukupnu destinaciju i da predstave te proizvode, a privreda je ta koja ih prodaje. Svake godine se vode promotivne kampanje kako za domaće tako i za inostrane turiste na nacionalnim i lokalnim televizijama, radiju, na svim vidovima online komunikacije. Domaći turisti još nisu otkili Srbiju kao turističku destinaciju. Do 2015. godine u Srbiji je u kontinuitetu bila stagnacija ili pad dolazaka i noćenja domaćih turista. 2015. godine se započelo sa subvencionisanom merom kroz vaučere, a paralelno sa Turističkom organizacijom Srbije promotivnom kampanjom namenjenom domaćim turistima svake godine. TOS se trudi da omogući regionalno povezivanje, da u promotivnim aktivnostima ne promoviše jednu pojedinačnu destinaciju, već promoviše region, niz destinacija. TOS želi da produži boravak turista na tim destinacijama. Veliki deo Srbije je pokazao da više nije potencijal već turistička destinacija, to pokazuju brojke, sadržajnost onoga što se nudi turistima na tim destinacijama. Postavljanje pristana i puštanje u rad nije kraj nego početak posla vezanog za turiste i korišćenje pristana. Kruzeri će se vratiti nakon kovid krize. Srbija je imala oko 150.000-200.000 turista samo sa kruzera koji su obilazili destinacije po Srbiji. Od sadržaja koji se nudi zavisi gde će odlučiti da pristanu. Odluka se donosi na nivou kruzing kompanija i sposobnosti i konkurentnosti da im se predstavi zašto baš određeni pristan. Za njih je jako skupo da pristanu na svaki, pre će odabrati dva ili tri, a na regionu je da bude konkurentan i regionalno povezan i da da razlog da stanu baš kod vas. Od juna do oktobra meseca će se održati edukacije na preko 30 lokacija u Srbiji gde TOS regionalno okuplja učesnike u privredi, ne samo lokalne turističke organizacije već i pružaoce usluga smeštaja, agencija, samih lokala, kako bi mogla dodatno da pomogne u organizaciji i radu na terenu.

 Aleksandar Seničić, direktor Nacionalne asocijacije turističkih agencija Srbije YUTA istakao je da svaki deo turističke privrede ima svoje probleme, pa tako sa tim problemima se suočavaju turističke agencije. Istakao je značaj receptivnog turizma, pristana. JUTA je uputila inicijativu resornom ministarstvu da Krizni štab dozvoli stranim gostima koji kruzerima prolaze Dunavom da uđu u Srbiju sa sertifikatima o vakcinaciji. To će pomoći da veći broj ljudi zaista obiđe turističke kapacitete i potecijale u ovom delu Srbije i ne samo ovde, nego i u velikim gradovima. Uputili su predlog da ako se roditelji vakcinišu, da deca do 14 godina imaju besplatno PCR testiranje u odlasku i povratku, što bi pomoglo da se ljudi odluče da putuju.

 Miodrag Popović, direktor TO Beograda, istakao je da se potencijali ne prodaju, prodaju se proizvodi, a da bi smo zaradili, moramo da imamo dobru ponudu. Ne samo u donjem toku Dunava nego u celoj Srbiji i Beogradu, to se ne odnosi samo na promociju nego i na razvoj. 85% stranaca su gosti Beograda, a posao Beograda nije samo da ih zadrži u Beogradu nego da ih pošalje po Srbiji. Od 15 ponuda koje ima TO Beograda, deset su na Dunavu, posao je da iz Beograda u ovom delu Srbije imamo što više stranaca, jer je Beograd najveće emitivno tržište.

 U diskusiji su učestvovali Veroljub Arsić, Ivana Popović, Vojislav Vujić, Vesna Stambolić, Snežana Paunović, Zoran Tomić, Snežana R. Petrović, Miloš Banđur, kao i Žikica Nestorović, Zoran Ostojić, Marija Labović, Aleksandar Seničić i Miodrag Popović.

 Saglasno članu 229. Poslovnika Narodne skupštine, Odbor je jednoglasno odlučio da prihvati Informaciju o radu Ministarstva trgovine, turizma i telekomunikacija za period od 1. oktobra 2020. godine do 31. decembra 2020. godine.

 Sednica je zaključena u 14 časova i 5 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić